รถคันเดียว ที่ต้องใช้ไปตลอดชีวิต with Allianz Ayudhya
ในชีวิตเรา.. ถ้าให้ซื้อรถได้แค่ 1 คัน แล้วเราต้องใช้รถคันนั้นไปตลอดชีวิต เราจะทำอย่างไรกับรถคันนั้น?
14 ก.ย. 2560

ในชีวิตเรา..
ถ้าให้ซื้อรถได้แค่ 1 คัน
แล้วเราต้องใช้รถคันนั้นไปตลอดชีวิต
เราจะทำอย่างไรกับรถคันนั้น?
ทุกคนคงตอบว่า เราก็คงบำรุงรักษารถคันนั้นเป็นอย่างดี..
คอยเติมน้ำมันเครื่อง เช็คสภาพรถเป็นระยะ เพราะถ้าพลาดไป เราจะไม่มีรถใช้ไปตลอดชีวิต
แต่ทุกอย่างไม่สามารถคาดการณ์ได้แน่นอน
ถ้าเกิดมีใครมาขับชนรถของเรา หล่ะ?
ถ้าตอนนั้นเรามีเงินซ่อมรถก็ดีไป แต่ถ้าเราไม่มีเงิน จะทำอย่างไรดี?
ถ้าจะบอกว่าเรื่องนี้ เกิดขึ้นกับเราทุกคน เปรียบเทียบรถคันนั้น ก็คือ สุขภาพของเรา..
เรายอมจ่ายเงินค่าประกันรถ ปีนึงเป็นหมื่น เพื่อแลกกับมูลค่ารถไม่กี่ล้าน
แล้วชีวิตเรามีค่ามากแค่ไหน?
หลายคนยอมที่จะจ่ายค่าประกันรถ แต่ไม่จ่ายค่าประกันสุขภาพของตัวเอง..
สรุปแล้ว หลายคนคิดว่า มูลค่าของรถ สำคัญกว่า มูลค่าสุขภาพตัวเอง
แต่ถ้าถามว่า
วันหนึ่งเราใช้รถกี่ชั่วโมง และ เราใช้ร่างกายของเรากี่ชั่วโมง?
ทุกคนก็จะรู้ดีว่า สุขภาพเรานั้นมีค่ามากกว่าหลายเท่า
เข้าใจดีว่า ทุกคนตอนนี้คงตั้งใจในการใช้ร่างกายของเราไปหาเงินจำนวนมากๆ และเก็บเงินเอาไว้
แต่สุดท้ายถ้าร่างกายเราเจ็บป่วย เราก็คงไม่ได้ใช้เงินนั้นอยู่ดี
ในทางกลับกัน เราอาจจะต้องใช้เงินที่เราเก็บมา เอาไปจ่ายค่ารักษาจนหมด..
แต่ถ้าวันไหนเราป่วยขึ้นมา แล้วเราไม่ต้องกังวลกับค่ารักษาพยาบาล ก็น่าจะดี
แล้วในชีวิตจริงมีอะไรที่จะช่วยจ่ายเงินค่ารักษาพยาบาลให้เรา เมื่อเราป่วย?
คำตอบคือ ประกันสุขภาพ..
หลายคนมองว่าประกันสุขภาพเป็นเรื่องไม่จำเป็น ป่วยก็ไปซื้อยากินเอา ถูกกว่าจ่ายค่าเบี้ยประกันสุขภาพเยอะ
แต่จริงๆแล้วกลับตรงกันข้าม
ในมุมมองของลงทุนแมน ประกันสุขภาพเป็นสิ่งที่จำเป็นที่ทุกคนต้องมี (ลงทุนแมนก็มี) เพราะ เราไม่มีทางรู้ว่าเราจะป่วยหนักเมื่อไร
ถ้าเราไม่สบายนิดหน่อยก็พอจะซื้อยากินเองได้ แต่ถ้าเราป่วยหนักจนตัวเราทำงานไม่ได้ หล่ะ?
ถ้าเราไม่มีเงินเก็บที่มากพอ ใครจะมาจ่ายค่ารักษาพยาบาลให้เรา?
หลายคนคิดว่าบริษัทประกันสุขภาพได้กำไรดี เราต้องตกเป็นเหยื่อของบริษัทพวกนี้แน่ๆ
แต่ถ้าไปดูข้อมูล จริงๆแล้วธุรกิจประกันสุขภาพจะเป็นธุรกิจที่มีกำไรบางมาก
สาเหตุอาจจะเป็นเพราะผู้ทำประกันเบิกค่าสินไหมตอนป่วยเป็นจำนวนมาก จึงทำให้มีค่าใช้จ่ายมาก รวมถึงในตลาดมีการแข่งขันกันสูงทำให้ขึ้นเบี้ยประกันได้ไม่มาก
ดังนั้น เบี้ยในการทำประกันสุขภาพในตลาดตอนนี้น่าจะมีราคาไม่แพง เมื่อเทียบกับค่าชดเชยที่เราจะได้รับหากเราเกิดเจ็บป่วยขึ้นมา
ข้อดีอีกอย่าง ที่เราอาจจะนึกไม่ถึง คือ ประกันสุขภาพจะช่วยปกป้องเงินเก็บของเรา
เงินเก็บที่เราอุตส่าห์เก็บสะสมมาทั้งชีวิต จะไม่หายไปทั้งก้อน..
ถ้ามองในแง่ของนักลงทุนแล้ว สิ่งนี้จะช่วยปกป้องพอร์ตการลงทุนของเราด้วย สิ่งนี้จะไม่ทำให้เราต้องไปเริ่มต้นที่ 0 ใหม่
อย่างไรก็ตาม ประกันสุขภาพก็มีหลายเงื่อนไข จากหลายบริษัทประกัน ดังนั้น เราต้องดู และ เปรียบเทียบเงื่อนไขให้ดีๆ
แบบประกันที่แย่ๆก็มี แบบประกันที่ดีๆก็มี เราควรเลือกสิ่งที่จะช่วยเป็นเบาะรองรับเราตอนเราเจ็บป่วยได้จริง
แต่ แบบประกันที่ดีสำหรับคนอื่น อาจจะไม่ดีสำหรับเรา แบบประกันที่เราควรเลือก คือ แบบประกันที่เหมาะสมกับเรามากที่สุด
ดังนั้น สิ่งสำคัญคือ ก่อนจะตัดสินใจทำประกัน ต้องทำความเข้าใจรายละเอียดให้ครบถ้วน โดยเฉพาะดอกจันที่เป็นเงื่อนไขต่างๆ เพราะบางทีเราอาจจะเสียผลประโยชน์เพียงเพราะเราไม่ได้อ่าน หรือเข้าใจแบบผิดๆ
อย่าลืมว่าร่างกายของเรา ก็คือ รถคันเดียวที่ต้องใช้ไปตลอดชีวิต..